**DEKOM – Grunnlag for behovsmelding for Sør-Helgeland**

Kompetansenettverk for Sør-Helgeland er organisert under Regionalt Skolefaglig Ressurssenter i Brønnøy. Det er et utviklingsprosjekt delvis finansiert med skjønnsmidler (to skolefaglige rådgivere), men som omfatter skolefaglig ledelse i Brønnøy, Sør-Helgeland PPT og RKK for Sør-Helgeland med egne vertskommuneavtaler, under ledelse av oppvekstsjef i Brønnøy.

For grunnskolene og den desentraliserte kompetanseutviklingen har det vært vanskelig å få så nært forhold til Nord universitet at vi kan kalle det et partnerskap. Nord har deltatt på nettverkssamlinger, senest skoleledernettverket 12 august 2021 om skoleledelse v/Trond Lekang. Uten å sette gode intensjoner i tvil, kan vi si at det er gjort forsøk på å få til tettere samarbeid i 2022 uten å lykkes. (Her må det presiseres at oppfølgingen fra Levanger på barnehagesiden/REKOM fungerer mye bedre.) Fra vårt ståsted kan det se ut som om kapasiteten hos Nord ikke står i forhold til ambisjonsnivået, og heller ikke i samsvar med kravet om at vi i fellesskap skal finne fram til behovene, og i hvert fall ikke i forhold til den enkelte skole/-eier.

Dette har ikke vært til hinder for å fortsette vårt arbeid med skoleutvikling og kompetanseheving. Ressurssenteret driver nettverk for ressursteamene (begynneropplæring og tilpasset opplæring i samspill med PPT), fagnettverk i norsk, engelsk og matematikk, og nettverk for nyansatte og mentorer. Vi har også nettverk knyttet til nye eksamensformer på lokalt gitt eksamen. I tillegg arrangeres interkommunale kursdager før skolestart med svært høy faglig kvalitet. Vi har da samarbeid med flere av de nasjonale senterne (matematikksenteret, skrivesenteret, osv.) og andre kapasiteter fra UH-sektoren, og vi legger vekt på koordinert innsats og det er kontinuitet mellom de ulike tiltakene. Tiltakene er knyttet til regionale målsetninger om mindre spesialundervisning og bedre resultater på nasjonale prøver på 5. trinn og flere grunnskolepoeng. Fagfornyelsen og kompetanseløftet tvinger også fram søkelys på vurdering og elevenes involvering i egen læring, jamfør barnets beste og inkluderende praksis.

Ressurssenteret har våren og sommeren 2022 foretatt en midtveisevaluering, der vi søker å kartlegge effekter av vår innsats. Der finner vi klare indikasjoner på at vi lykkes med mye, selv om det statistiske grunnlaget er spinkelt og varierende med forholdsvis små årskull, og det faktum at det er mange faktorer som virker inn på en kompleks organisasjon som skolen er. Prosjektperioden er også mye preget av korona og stor turn-over på skoleeiersiden, både i skolene og på kommunenivå.

Det som klart kommer til uttrykk som et forbedringspotensiale, er skolenes evne til å handtere internt, de bidragene de ansatte får gjennom sin nettverksdeltakelse. Skolene er i svært ulik grad rustet til å spre og dele kompetanse. Det handler om ulike kulturer, ulike arbeidstidsordninger (tid og rom i «fellestiden»), og størrelse på skolen og de ulike fagmiljøene. Både ledere og nettverksdeltakere erkjenner disse problemene. En ser ikke den endring i praksis i klasserommet som en ønsker og håper på.

Konsekvensen av det er at vi må se mer på prosessene internt på skolene, og finne ut av hvordan profesjonsfellesskapene bedre utnytter sin kapasitet, og hvordan skolelederne best kan lede det interne utviklingsarbeidet. Vi ser for oss en delt innsats: kompetanseheving for skoleleder i kombinasjon med direkte veiledning i samspill med sitt personale og bruk av relevante verktøy.

Ressurssenterets mandat strekker seg til å være støtte for skoleeier og skoleleder. Vi ønsker derfor bidrag i form av støtte inn på skolene. Det samsvarer også med intensjonen i partnerskapet. Det skal utvikle ny kunnskap og bygge kompetanse hos UH også. Vi er i gang, og har engasjert NTNU v/Carl Fredrik Dons i først omgang (skoleledernettverket + R-teamnettverket) for å legge et grunnlag for å analysere de ulike profesjonsfellesskapene mht kultur for deling, faglig samarbeid og utvikling av kunnskap.

Med tiltak i denne retning vil vi i neste runde kunne være mer treffsikker på hva den enkelte skoleeier, og den enkelte skole, vil trenge mht sitt/sine behov for kompetanseutvikling. Vi vil her legge en basis, eller «bygge en grunnmur» for de videre utviklingstiltak innenfor mer spesifikke emner i fag og fagområder.

For ressurssenteret

Terje Heggheim